Vrou wat deur njala beseer is, verjaar in hospitaal | Netwerk24
Dié keer gaan hulle tronk toe, sê Makhura oor Covid-19-bedrog
"Dié keer sal mense tronk toe gaan," sê David Makhura, premier van Gauteng, oor diegene wat skuldig bevind word aan bedrog met Covid-19-geld.
Polisie jag drie wat gesin dreig, beroof
Die polisie is op die spoor van drie mense wat op die vlug geslaan het nadat hulle Vrydagoggend 'n gesin in Brookdale, KwaZulu-Natal, met vuurwapens aangehou en van waardevolle besittings beroof het.
Kyk eers hoe ek speel, sê Rasool aan skeptici
Om 'n ANC-politikus as 'n voorsitter van die Westelike Provinsie Rugbyunie (WPRU) se sakevleuel te hê, stem baie Kaapse ondersteuners onrustig.
Dobson in sy noppies ná oefenstryd
Die rugby was niks om oor huis toe te skryf nie en heel verstaanbaar so, gegewe dat daar in Maart laas gespeel is, maar om weer te kon kyk hoe twee spanne mekaar op Nuweland opkeil, was nietemin 'n spesiale gevoel.
Akani verheug ondanks 'belaglike mal' jaar
Akani Simbine is dankbaar dat 2020, ten spyte van al die uitdagings, steeds 'n groot suksesverhaal vir hom was.
Vrou wat deur njala beseer is, verjaar in hospitaal
Deur Marietie Louw-Carstens 21 Oktober 2019 16:10
Die diereliefhebber van Phalaborwa wat meer as 'n week gelede deur 'n njalabul beseer is, het Sondag haar 53ste verjaardag in die hospitaal gevier.
Barbara Boshoff se familie het haar verjaardag in die Mediclinic Tzaneen met besoeke, geskenke en ballonne opgevrolik.
Dr. Wessels Boshoff (68), haar man, word ook steeds in dié hospitaal in Tzaneen behandel.
Barbara Boshoff het Sondag haar 53ste verjaarsdag in die MediClinic Tzaneen gevier.
Zander Osmers, 'n seun van Barbara uit 'n vorige huwelik, sê dit "gaan al beter" met sy ma en stiefpa.
"Daar lê egter nog 'n baie lang pad na herstel vir hulle voor," sê Osmers.
Hy sê sy ma sukkel om te loop. Sy het ernstige wonde aan haar bene opgedoen toe die njalabul, wat sy op hul hoewe buite Phalaborwa grootgemaak het, haar bene met sy horings deurboor het.
Dr. Wessels Boshoff (68) van Phalaborwa sterk steeds aan in die Mediclinic Tzaneen nadat 'n njalabul hom beseer het.
Die njalabul, wat hulle Seun genoem het en wat sowat vier jaar oud was, het uit 'n kamp gebreek waar hy op die hoewe aangehou is. Toe Barbara probeer om die bok terug in die kamp te kry, het hy haar bestorm.
Die bok se horings het haar in haar lies en ook in haar bene onder die knieë deurboor. Barbara het terwyl die bok se horings in haar bene gesteek het, die dier om sy oë gevryf in die hoop dat hy sou bedaar en die aftog blaas.
Boshoff, wat die bok van sy vrou probeer wegkry het, het 'n wond in sy maag en aan sy regterskouer opgedoen.
Barbara het baie bloed verloor en het 'n flou polsslag gehad toe die ambulans eers sowat 90 minute nadat dit ontbied is, by die hoewe opgedaag het. Die ambulans moes van Tzaneen af, sowat 110 km vanaf Phalaborwa, ry omdat daar nie 'n hospitaal in Phalaborwa is nie.
Die egpaar het verlede week operasies ondergaan en is ná etlike dae in die waakeenheid na 'n private saal van die Mediclinic Tzaneen oorgeplaas.
Osmers sê sy ma kry elke dag behandeling by 'n fisioterapeut.
"Dit gaan Wessels ook lank vat om te herstel. Hy is nog baie bleek, maar ons is dankbaar dat dit al beter gaan met hulle."
Dit is nog nie duidelik wanneer hulle uit die hospitaal ontslaan sal kan word nie.
Dr. Wessels Boshoff en sy vrou, Barbara, van Phalaborwa in Limpopo. Foto: Facebook/Barbara Boshoff
Barbara en dr. Wessels Boshoff van Phalaborwa by 'n jagluiperd op 'n wildplaas. Hulle is groot diereliefhebbers.Foto: Facebook/Barbara Boshoff
Meer oor: Dr. Wessels Boshoff | Barbara Boshoff | Phalaborwa | Fratsongeluk | Njala-Bul | Verjaarsdag